Bladlusfluer

Bladlusfluer (Chamaemyiidae) er en liten familie av fluer som er knyttet til bladlus og andre plantesaft-levende nebbmunner. Fluene er små og er dekket av et karakteristisk, bestøvningslag som gir hele fluen en sølvgrå farge.

Siden de lever av bladlus, skjoldlus og plantesugere er noen av artene nyttige.

Familien er dårlig undersøkt i Norge, ni arter ser ut til å være registrert her, men det er sannsynlig at vi har ca. 30 arter.

Utseende 
Små (vanligvis 2–4 mm), sølvgrå fluer, som oftest gjenkjennelige på fargen alene selv om det også finnes fluer med denne fargen i andre familier. Brystet (thorax) er ganske bredt, bredere enn det er høyt, med kraftige, mørke børster. Som oftest er det helt dekket av sølvgrå bestøvning. Bakkroppen er noe flattrykt, og har gjerne noen områder uten sølvgrå bestøvning som skiller seg ut som mørke flekker eller tverrbånd. Beina er nokså korte og slanke.

Vingene er middels store og klare. Et karakteristisk trekk er at det to fremste lengdeårene (subcosta og R1) forløper helt parallelt mot vingefremkanten (costa), gjerne med en knekk, og området mellom dem er formørket i det ytterste stykket. De to bakerste lange årene danner en tydelig, trekantet celle.

Hodet er stort med en bred panne og store fasettøyne. Noen arter har lange, kraftige børster på hodet, andre bare fine hår. Hodeformen kan være avrundet, eller pannen er flat slik at hodet ser trekantet ut i profil. Antennene er tre-leddete, den tredje leddet kan være avrundet eller trukket ut til en spiss. Antennebørsten (arista) sitter festet i den indre halvdelen av det tredje leddet og har et eller to korte, hårløse ledd før den går over i en lang, fint hårete børste. Kinnbørste (vibrissa) mangler, og munndelene er lite påfallende.

Larvene er av vanlig fluetype (maggot), pølseformede og tilspisset i hodeenden. På det bakerste leddet sitter to åndehull (spirakler) på opphøyde vorter som ender i noen få, små, fingeraktige utvekster.

Levevis 
Alle markfluene ser ut til å være knyttet til nebbmunner av gruppene bladlus, skjoldlus og plantesugere. Markfluene besøker ikke blomster, men kan spise honningdugg fra bladlus og kan også "melke" bladlusene slik som maurene gjør.

Larvene er rovdyr som spiser disse insektene, og også de voksne fluene kan spise av dem. Larvene til noen arter (Bl.a. i slekten Leucopis) kryper rundt på vegetasjonen og spiser bladlus, andre lever i galler produsert av byttedyret. De artene som lever av bladlus har utviklet et bevegelsesmønster med kjappe sprinter og brå retningsendringer for å unngå aggressive maur som beskytter bladluskoloniene.
 
Markfluene blir sjelden innsamlet med standard innsamlingsteknikker for insekter, trolig fordi de nesten hele tiden holder seg i nærheten av byttedyrene. Dette er trolig årsaken til at så få arter er registrert fra Norge.

Nyttedyr 
Markfluene er rovdyr som er naturlige fiender og lever av insekter som kan gjøre betydelig skade på planter. Derfor er de å regne som nyttedyr, og noen få arter har blitt brukt i biologisk bekjemping av skadedyr i jord- og skogbruk.

Systematisk inndeling / Norske arter 

 Tovinger, Diptera
 Fluer 
 Høyere fluer, Cyclorrhapha
 Schizophora (Aacalyptrata)
 Lauxanioidea
 Markfluer, Chamaemyiidae
 Chamaemyiinae
 Acrometopia Schiner, 1862
 Acrometopia wahlbergi (Zetterstedt, 1846)  – tilsynelatende en sjelden art, kjent fra Vestfold og Hordaland
 Parochthiphila Czerny, 1904  – ennå ikke funnet i Norge, men to arter er registrert fra Finland
 Chamaemyia Meigen, 1803  
 Chamaemyia aridella (Fallén, 1823)
 Chamaemyia flavipalpis (Haliday, 1838)
 Chamaemyia juncorum (Fallén, 1823)
 Leucopinae
 Anchioleucopis Tanasijtshuk, 1997
 Anchioleucopis geniculata (Zetterstedt, 1855)
 Leucopis Meigen, 1830  – tolv arter er funnet i Norden, vi har sikkert flere enn den ene
 Leucopis griseola (Fallén, 1823)
 Leucopomyia Malloch, 1921  – ikke funnet i Norge, men to arter finnes i Finland
 Lipoleucopis de Meijere, 1928  – en art finnes i Sverige og Finland
 Neoleucopis Malloch, 1921
 Neoleucopis atratula (Ratzeburg, 1844)
 Neoleucopis freyi (McAlpine, 1971)
 Neoleucopis obscura (Haliday, 1833)

Referanser

Kilder 
 Greve, L. 2003. Acrometopia wahlbergi (Zetterstedt, 1846) (Diptera, Chamaemyiidae) in Norway. Norwegian Journal of Entomology. 50: 54.
 McLean, I.F.G. 1998. Family Chamaemyiidae. I: Papp, L. og Darvas, B. (red.): Contributions to a Manual of Palaearctic Diptera. 3: 415-423. Science Herald, Budapest.
 Nettressursen Fauna Europaea

Eksterne lenker 
 
 Norsk Entomologisk forening – for deg som vil lære mer om insekter.

Fluer